Liderul mondial va fi așteptată la Salonul Oficial al Aeroportului Internațional "Henri Coandă" de conducerea FRT și de președintele Federației, George Cosac, informează site-ul Federației.

Seara, la ora 20:00, Simona va fi prezentă la Arena Națională, unde le va prezenta fanilor trofeul câștigat pe zgura franceză. Anunțul a fost făcut pe facebook de Andrei Nourescu, consilierul ministrului sportului Ioana Bran.

Halep a confirmat la scurt timp, pe contul personal de facebook: "Vă aștept la Arena Națională la ora 20:00! Vă mulțumesc pentru susținere".

SIMONA A VRUT ÎN PIAȚĂ, FIREA I-A OFERIT SCĂRILE DE LA "OFICIALĂ"!

După multe mesaje primite de la fani, prin care i se cerea prezentarea trofeului la București, Simona și cei din staff-ul ei au luat legătura cu Primăria Capitalei, solicitând aprobare pentru un eveniment scurt intr-o piață.

“Timpul era scurt pentru aprobări conforme cu legislația, așa că Firea i-a propus Arena Națională”, au explicat surse GSP.

Într-un comunicat remis în această seară, PMB anunță că evenimentul va avea loc în afara stadionului, în zona scărilor de acces la tribuna oficială:

"Primaria Capitalei, prin Compania Sport pentru toti, în parteneriat cu Federatia Romana de Tenis, organizează luni, 11 iunie 2018, ora 20.00, la Arena Națională, în fața zonei VIP- intrarea oficială, o ceremonie in cadrul careia Simona Halep, cetățean de onoare al Capitalei, va prezenta românilor trofeul Roland Garros. Toți cei care vor să o vada pe marea campioana sunt asteptați la Arena Naționala. Accesul va fi permis prin străzile Maior Coravu, Pierre de Coubertin și Basarabiei. Intrarea este liberă".

Evenimentul va începe la ora 20:00 și va dura în jur de 30 de minute, timp în care Simona le va prezenta fanilor copia trofeului la intrarea de la tribuna oficială, zona VIP, și probabil va ține un scurt discurs.

Simona a câștigat sâmbătă primul titlu de campioană la Roland Garros pentru România, după 40 de ani de la succesul Virginiei Ruzici.

Simona Halep a câștigat pentru prima dată un turneu de Grand Slam, după ce a învins-o în finala de la Roland Garros pe Sloane Stephens (10 WTA), scor 3-6, 6-4, 6-1.

GSP a pregătit un site special » Intră pe BravoSimo.ro și transmite-i un mesaj campioanei!

31 de finale a jucat Simona în carieră și a cucerit 17 titluri